
住谞讛讚专讬谉 讻讞 注"讘 - 驻讬专讜砖 砖讟讬讬谞讝诇抓

讙讜讬诇讬 [讙讜讬诇讬诐] 砖诇 注讜专讜转. 讘注讜 诪讬谞讬讛 [砖讗诇讜 诪诪谞讜] 砖讗诇讛 讝讜: 诪讛讜 砖讬注讬讚 讗讚诐 讘讗砖转 讞讜专讙讜 (讘谞讜 讛讞讜专讙)?


讘住讜专讗 讗诪专讬 [讗诪专讜] 砖驻转专 讘讚专讱 讝讜: 讘注诇 讻讗砖转讜, 讜讻讬讜谉 砖讛讜讗 讘注诇 讗诪讜 砖诇 讗讜转讜 讘谉 讛专讬 讛讜讗 讻讗讘讬讜, 讜讗砖转 讞讜专讙讜 讛讬讗 讗讬驻讜讗 讻讻诇转讜.


讘驻讜诪讘讚讬转讗 讗诪专讬 [讗诪专讜] 讘诇砖讜谉 讗讞专转: 讗砖讛 讻讘注诇讛, 讜讗砖转 讘谞讜 讛讞讜专讙 讚讬谞讛 讻讘谞讜 讛讞讜专讙 注爪诪讜. 砖讗诪专 专讘 讛讜谞讗 讗诪专 专讘, 诪谞讬讬谉 砖讛讗砖讛 讻讘注诇讛? 讚讻转讬讘 [砖讻谉 谞讗诪专]: "注专讜转 讗讞讬 讗讘讬讱 诇讗 转讙诇讛 讗诇 讗砖转讜 诇讗 转拽专讘 讚讚转讱 讛讜讗" (讜讬拽专讗 讬讞, 讬讚), 讜讛诇讗 讗砖转 讚讜讚讜 讛讜讗 讜讗讬谞讛 讚讜讚转讜 (讗讞讜转 讗讘讬讜)! 诪讻诇诇 讛讚讘专讬诐 讗转讛 诇诪讚 讻讬 讗砖讛 谞讬讚讜谞讛 讻讘注诇讛. 


讗 砖谞讬谞讜 讘诪砖谞讛 讻讬 讘讬谉 讛驻住讜诇讬诐 谞诪爪讗讬诐 讘注诇 讗诪讜 讛讜讗 讜讘谞讜 讜讞转谞讜. 讜转讜讛讬诐: 讘谞讜 砖诇 讘注诇 讗诪讜 讛讬讬谞讜 [讛专讬 讝讛] 讗讞讬讜 讜讛专讬 讻讘专 谞讗诪专 砖讗讞讬讜 驻住讜诇!


讗诪专 专' 讬专诪讬讛: 诇讗 谞爪专讻讛 讗诇讗 诇讗讞讬 讛讗讞 讻诇讜诪专, 诪讚讜讘专 讘讘谉 讘注诇 讗诪讜 诪讗诐 讗讞专转, 砖讗讬谉 讘讬谞讬讛诐 拽砖专 拽讬专讘转 讘砖专 讻诇诇 讜讘讻诇 讝讗转 谞讞砖讘 讛讜讗 讻拽专讜讘.


 诪住讜驻专:  专讘 讞住讚讗 讗讻砖专 [讛讻砖讬专] 注讚讜转 讘讗讞讬 讛讗讞. 讗诪专讜 诇讬讛 [诇讜]: 讜讻讬 诇讗 砖诪讬注 诇讱 讛讗 [砖诪注转 讛诇讻讛 讝讜] 砖讗诪专 专' 讬专诪讬讛 砖讗讞讬 讛讗讞 驻住讜诇? 讗诪专 诇讛讜 [诇讛诐]: 诇讗 砖诪讬注 诇讬 [砖诪注转讬 讝讗转], 讻诇讜诪专, 谞转讻讜讜谉 诇讜诪专 诇讗 住讘讬专讗 诇讬 [讗讬谉 讗谞讬 住讘讜专 讻谉], 砖诇讗诪讬转讜 砖诇 讚讘专 砖诪注 讗转 讛讛诇讻讛, 讗诇讗 砖诇讗 拽讬讘诇 讚专讱 驻讬专讜砖 讝讜.


 讜诪拽砖讬诐:  讗讬 讛讻讬 [讗诐 讻讱] 讞讜讝专转 讛拽讜砖讬讛 砖砖讗诇谞讜 诪转讞讬诇讛, 讛专讬 讘谉 讘注诇 讗诪讜 讛谞讝讻专 砖诐 讛讬讬谞讜 [讛专讬 讝讛] 讗讞讬讜! 讜诪砖讬讘讬诐: 转谞讗 [砖谞讛] 讗讞讬讜 住转诐 砖讛讜讗 诪谉 讛讗讘, 讜拽转谞讬 [讜砖谞讛] 讙诐 讻谉 讗讞讬讜 诪谉 讛讗诐.


讗诪专 专讘 讞住讚讗: 讗讘讬 讞转谉 讜讗讘讬 讻诇讛 讛拽专讜讘讬诐 讝讛 诇讝讛 注诇 讬讚讬 谞讬砖讜讗讬 讬诇讚讬讛诐 诪注讬讚讬谉 讝讛 注诇 讝讛, 讜诇讗 讚诪讜 诇讛讚讚讬 [讜讗讬谞诐 谞讞砖讘讬诐 讝讛 诇讝讛] 讗诇讗 讻讬 讗讻诇讗 诇讚谞讗 [讻诪讙讜驻讛 砖注诇 讙讘讬 讞讘讬转] 砖讗讬谞讛 讞诇拽 诪诪谞讛 讗诇讗 住诪讜讻讛 诇讛 讘诇讘讚.


讗诪专 专讘讛 讘专 讘专 讞谞讛: 诪注讬讚 讗讚诐 诇讗砖转讜 讗专讜住讛 诇驻讬 砖拽讜讚诐 讛谞讬砖讜讗讬谉 讗讬谞讜 谞讞砖讘 注讚讬讬谉 诇拽专讜讘 诇讛. 讗诪专 专讘讬谞讗: 诇讗 讗诪专谉 [讗诪专谞讜] 讛诇讻讛 讝讜 讗诇讗 讻砖诪注讬讚 诇讗驻讜拽讬 诪讬谞讛 [诇讛讜爪讬讗 诪诪谞讛 诪诪讜谉], 砖讗讝 诪拽讘诇讬诐 注讚讜转讜 诪砖讜诐 砖讗讬谞讜 拽专讜讘. 讗讘诇 讘注讚讜转 砖讬砖 讘讛 诇注讬讜诇讬 [诇讛讻谞讬住] 诇讛 诪诪讜谉 鈥� 诇讗 诪讛讬诪谉 [讗讬谞讜 谞讗诪谉], 砖讛专讬 住讜驻讜 诇砖讗转讛 讜讛讜讗 讬讛谞讛 诪谉 讛诪诪讜谉, 讜谞诪爪讗 砖讛讜讗 谞讜讙注 讘讚讘专.


 讗转 讛砖讬讟讛 讛讝讜 讚讜讞讬诐: 讜诇讗 讛讬讗, 诇讗 砖谞讗 诇讗驻讜拽讬 讜诇讗 砖谞讗 诇注讬讜诇讬 [讗讬谞讜 砖讜谞讛 诇讛讜爪讬讗 讜讗讬谞讜 砖讜谞讛 诇讛讻谞讬住] 鈥� 诇讗 诪讛讬诪谉 [讗讬谞讜 谞讗诪谉], 讻讬


诪讗讬 讚注转讬讱 [诪讛 讚注转讱] 砖讗转讛 住讘讜专 诇讛转讬专 注讚讜转 讘讗专讜住? 鈥� 诪砖讜诐 诪讛 砖讗诪专 专' 讞讬讬讗 讘专 讗诪讬 诪砖诪讬讛 [诪砖诪讜] 砖诇 注讜诇讗: 讗砖转讜 讗专讜住讛 (砖注讚讬讬谉 诇讗 谞砖讗讛) 诇讗 讗讜谞谉 (诪转讗讘诇 注诇讬讛) 讻砖诪转讛 讜诇讗 诪讟诪讗 诇讛 诇讟驻诇 讘拽讘讜专转讛 讗诐 讛讜讗 讻讛谉, 讜讻谉 讛讬讗 诇讗 讗讜谞谞转 讜诇讗 诪讟诪讗讛 诇讜. 讗诐 诪转讛 鈥� 讗讬谞讜 讬讜专砖讛, 讗诐 诪转 讛讜讗 鈥� 讛专讬 讛讬讗 讙讜讘讛 讻转讜讘转讛 讗诐 讻转讘 诇讛 诪谉 讛讗讬专讜住讬谉, 砖讛讜讗 讻砖讗专 砖讟专 讛转讞讬讬讘讜转 砖谞讜转谉, 讜讗讬谉 讘讬谞讬讛诐 拽砖专 讗讞专.


 讜讗讜诇诐 诪讻讗谉 讗讬谉 专讗讬讛, 砖讻谉 讛转诐 [砖诐], 诇注谞讬谉 讟讜诪讗讛 讜讻讚讜诪讛, 讘砖讗诇讛 讗诐 讛讬讗 "砖讗专讜" 转诇讛 专讞诪谞讗 [转诇转讛 讛转讜专讛] 讗转 讛讚讬谉, 讜讗讻转讬 诇讗讜 [讜注讚讬讬谉 讗讬谞讛] 砖讗专讜 讛讬讗, 砖讻诇 注讜讚 诇讗 谞讬砖讗讜 讗讬谞讛 拽专讜讬讛 "砖讗专 讘砖专讜". 讗讘诇 讛讻讗 [讻讗谉] 诇讙讘讬 注讚讜转 诪砖讜诐 讗讬拽专讜讘讬 讚注转讗 [拽讬专讜讘 讛讚注转] 讛讜讗 砖谞驻住诇, 讜讛讗 讗讬拽专讘讗 讚注转讬讛 诇讙讘讛 [讜讛专讬 讛转拽专讘讛 讚注转讜 讗诇讬讛] 诪砖讜诐 砖讛诐 诪讗讜专住讬诐.


讘 砖谞讬谞讜 讘诪砖谞讛 砖讘谞讜 讞讜专讙讜 讛讜讗 诇讘讚讜 砖驻住讜诇 诇讛注讬讚 诇讜. 转谞讜 专讘谞谉 [砖谞讜 讞讻诪讬诐 讘讘专讬讬转讗]: 讞讜专讙讜 诇讘讚讜. 专' 讬讜住讬 讗讜诪专: 讙讬住讜. 讜转谞讬讗 讗讬讚讱 [讜砖谞讜讬讛 讘专讬讬转讗 讗讞专转]: 讙讬住讜 诇讘讚讜 讜诇讗 拽专讜讘讬讜, 专' 讬讛讜讚讛 讗讜诪专: 讞讜专讙讜.


讜诪讘专专讬诐: 诪讗讬 拽讗诪专 [诪讛 讗诪专] 讘讘专讬讬转讜转 讗诇讛 讜讻讬爪讚 讬砖 诇讛讘讬谉 讗转 讛诪讞诇讜拽转? 讗讬诇讬诪讗 讛讻讬 拽讗诪专 [讗诐 转讗诪专 砖讻讱 讗诪专]: 讞讜专讙讜 诇讘讚讜, 讜讛讜讗 讛讚讬谉 诇讙讬住讜 砖讛讜讗 诇讘讚讜 驻住讜诇 讜诇讗 讘谞讜 讜讞转谞讜. 讜讘讘专讬讬转讗 讛讗讞专转 讗转讗 [讘讗] 专' 讬讜住讬 诇诪讬诪专 [诇讜诪专] 讻讬 讙讬住讜 诇讘讚讜, 讜讛讜讗 讛讚讬谉 诇讞讜专讙讜. 讗诇讗 讗诐 讻谉 诪转谞讬转讬谉 讚拽转谞讬 [诪砖谞转谞讜 砖砖谞讬谞讜] 讙讬住讜 讛讜讗 讜讘谞讜 讜讞转谞讜, 诪谞讬 [讻砖讬讟转 诪讬 讛讬讗]? 诇讗 讻砖讬讟转 专' 讬讛讜讚讛 讜诇讗 讻砖讬讟转 专' 讬讜住讬, 砖讛专讬 讻驻讬 砖讛住讘专谞讜 砖谞讬讛诐 诪住讻讬诪讬诐 砖讙诐 讛讞讜专讙 讜讙诐 讛讙讬住 专拽 讛诐 诇讘讚诐 驻住讜诇讬诐!


讜讗诇讗 讬砖 诇讚讞讜转 讜诇驻专砖 讻讬 讛讻讬 拽讗诪专 [讻讱 讗诪专 讘诪砖谞讛]: 讞讜专讙讜 诇讘讚讜, 讗讘诇 讙讬住讜 鈥� 讛讜讗 讜讘谞讜 讜讞转谞讜 讗住讜专讬诐. 讜讗转讗 [讜讘讗] 专' 讬讜住讬 诇诪讬诪专 [诇讜诪专] 讻讬 讗讬谉 讛讚讘专 讻谉 讗诇讗 专拽 讙讬住讜 诇讘讚讜, 讗讘诇 讞讜专讙讜 鈥� 讛讜讗 讜讘谞讜 讜讞转谞讜 讗住讜专讬诐.


讜诇砖讬讟讛 讝讜 诪砖谞转谞讜 讛讬讗 讻讚注转 专' 讬讛讜讚讛. 讜砖讜讗诇讬诐: 讜讗诇讗 讛讗 讚转谞讬 [讝讜 砖砖谞讛] 专' 讞讬讬讗 砖诇讛诇讻讛 讬砖 诇讙讘讬 拽讬专讘讛 砖诪讜谞讛 讗讘讜转 诪讬谞讬 拽讬专讘讛, 砖讛谉 注砖专讬诐 讜讗专讘注讛 (讘讻诇 讗讞讚 讙诐 讘谞讜 讜讞转谞讜), 讻诪讗谉 [讻砖讬讟转 诪讬]? 诇讗 讻砖讬讟转 专' 讬讜住讬 讜诇讗 讻砖讬讟转 专' 讬讛讜讚讛.


讗诇讗 注诇讬谞讜 诇讚讞讜转 诪讛 砖讗诪专谞讜 讜诇讜诪专 讻讬 讛讻讬 拽讗诪专 [讻讱 讗诪专], 讻讱 讬砖 诇讛讘讬谉 讘专讬讬转讜转 讗诇讛: 讞讜专讙讜 诇讘讚讜, 讗讘诇 讙讬住讜 鈥� 讛讜讗 讜讘谞讜 讜讞转谞讜, 讜讗转讗 [讜讘讗] 专' 讬讜住讬 诇诪讬诪专 [诇讜诪专] 砖讗祝 讙讬住讜 诇讘讚讜, 讜讻诇 砖讻谉 讞讜专讙讜. 讜诇驻讬 讝讛 诪转谞讬转讬谉 [诪砖谞转谞讜] 讻砖讬讟转 专' 讬讛讜讚讛, 讜讛讘专讬讬转讗 砖砖谞讛 专' 讞讬讬讗 讻砖讬讟转 专' 讬讜住讬 讛讬讗.


讗诪专 专讘 讬讛讜讚讛 讗诪专 砖诪讜讗诇: 讛诇讻讛 讻砖讬讟转 专' 讬讜住讬. 讜讗讞专 砖驻住拽 砖诪讜讗诇 讛诇讻讛 讻谉, 讞砖讘讜 砖讛讬讗 诪讻讜讜谞转 诇驻住讜拽 讻讚讘专讬 专' 讬讜住讬 讘诪砖谞讛, 砖转讛讗 讛诇讻讛 讻诪砖谞讛 专讗砖讜谞讛 砖专拽 拽专讜讘讬诐 讛专讗讜讬讬诐 诇讬讜专砖讜 驻住讜诇讬诐.


 诪住讜驻专:  讛讛讬讗 诪转谞转讗 讚讛讜讬 讞转讬诪讬 注诇讛 转专讬 讙讬住讬 [砖讟专 诪转谞讛 讗讞讚 砖讛讬讜 讞转讜诪讬诐 注诇讬讜 砖谞讬 讙讬住讬诐]. 住讘专 专讘 讬讜住祝 诇讗讻砖讜专讛 [诇讛讻砖讬专讛] 注诇 住诪讱 诪讛 砖讗诪专 专讘 讬讛讜讚讛 讗诪专 砖诪讜讗诇 砖讛诇讻讛 讻砖讬讟转 专' 讬讜住讬, 砖讛专讬 讛讙讬住 讗讬谞讜 讬讜专砖 讗转 讙讬住讜.


讗诪专 诇讬讛 [诇讜] 讗讘讬讬: 诪诪讗讬 [诪诪讛, 诪谞讬谉] 诪住讬拽 讗转讛 砖讛讻讜讜谞讛 诇讚讘专讬 专' 讬讜住讬 讚诪转谞讬转讬谉 [砖诇 诪砖谞转谞讜], 讚诪讻砖专 [砖讛讜讗 诪讻砖讬专] 讘讙讬住讜? 讚讬诇诪讗 [砖诪讗] 谞转讻讜讜谉 诇砖讬讟转 专' 讬讜住讬 砖诇 讛讘专讬讬转讗, 讚驻住讬诇 [砖驻讜住诇] 讘讙讬住讜 (讗祝 讻讬 诪转讬专 讗转 讞转谉 讙讬住讜)?


 讜讚讞讛 专讘 讬讜住祝 讜讗诪专: 诇讗 住诇拽讗 [讗讬谉 讝讛 讬讻讜诇 诇注诇讜转] 注诇 讚注转讱. 砖讗诪专 砖诪讜讗诇: 讻讙讜谉 讗谞讗 [讗谞讬] 讜驻谞讞住 讗讞讬 驻住讜诇讬诐 诇讛注讬讚, 讜讛讗诐 讗讬谉 讻讜讜谞转讜 诇讜诪专 砖讛诐 驻住讜诇讬诐 讚讛讜讬谞谉 讗讞讬 讜讙讬住讬 [砖讗谞讜 讗讞讬诐 讜讙讬住讬诐], 砖谞砖讗讜 砖谞讬 讛讗讞讬诐 讛诇诇讜 砖转讬 讗讞讬讜转, 讗讘诇 讙讬住讬 讚注诇诪讗 [讙讬住讬诐 讘讻诇诇] 鈥� 砖驻讬专 讚诪讬 [讬驻讛 讛讚讘专] 讜诪讜转专讬诐 诇讛注讬讚 讝讛 诇讝讛.


 讜讛拽砖讛 讗讘讬讬: 讜讚讬诇诪讗 [讜砖诪讗] 讻讙讜谉 讗谞讗 [讗谞讬] 讜驻谞讞住, 诪砖讜诐 砖讛讜讗 讙讬住讜 拽讗诪专 [讗诪专] 讜诇讗 谞转讻讜讜谉 诇讜诪专 砖讛诐 驻住讜诇讬诐 讘转讜专转 讗讞讬诐.


 讻讬讜谉 砖注专注专 讗讘讬讬 讗转 讛讜讻讞转讜 讝讜 砖诇 专讘 讬讜住祝 讗诪专 专讘 讬讜住祝 诇讬讛 [诇讜] 诇诪讞讝讬拽 讘砖讟专: 讗诐 讻谉 砖讛注讚讬诐 讛讞转讜诪讬诐 注诇 讛砖讟专 驻住讜诇讬诐 讛诐 讝讬诇 拽谞讬讛 [诇讱 拽谞讛 讗讜转讛], 讗转 讛诪转谞讛, 注诇 讬讚讬 注讚讬 诪住讬专讛 砖专讗讜 讻砖谞诪住专 讘讬讚讱 砖讟专 讝讛, 讜谞住诪讜讱 注诇 砖讬讟转 专' 讗诇注讝专, 砖讗讜诪专 砖讛注讚讬诐 讛注讬拽专讬讬诐 讘砖讟专 讗讬谞诐 讛注讚讬诐 讛讞转讜诪讬诐 讘讜 讙讜驻讜 讗诇讗 讛注讚讬诐 砖专讗讜 砖诪住专讜 讗讜转讜 讜注讚讬诐 砖讘砖讟专 专拽 诇转讬拽讜谉 讜诇讞讬讝讜拽 谞注砖讜, 讜讗讬谞诐 注讬拽专 转讜拽祝 讛砖讟专.


 讛拽砖讛 诇讜 讗讘讬讬: 讜讛讗诪专 [讜讛专讬 讗诪专] 专' 讗讘讗: 诪讜讚讛 专' 讗诇注讝专 讘砖讟专 讛诪讝讜讬祝 诪转讜讻讜 讻讙讜谉 砖讞转诪讜 讘讜 注讚讬诐 驻住讜诇讬诐 砖讛讜讗 驻住讜诇 讙诐 讻砖讬砖 注讚讬 诪住讬专讛, 讻讬 讗讝 驻讜讙诪讬诐 讗讜转诐 注讚讬诐 讗转 注爪诐 诪讛讬诪谞讜转讜 砖诇 讛砖讟专. 讗诪专 诇讬讛 [诇讜] 专讘 讬讜住祝 诇诪拽讘诇 讛诪转谞讛: 讝讬诇 [诇讱], 诇讗 砖讘拽讬 [讛谞讬讞讜] 诇讬 讚讗讜转讘讬谞讬讛 [砖讗转谉 讗讜转讛], 讗转 讛诪转谞讛, 诇讱. 


讙 砖谞讬谞讜 讘诪砖谞讛 砖专' 讬讛讜讚讛 讗讜诪专 砖讗驻讬诇讜 讗诐 诪转讛 讘转讜 讜讬砖 诇讘注诇讛 讘谞讬诐 诪诪谞讛 讛专讬 讛讘注诇 谞讞砖讘, 讘砖诇 讛讘谞讬诐, 讻拽专讜讘 诇讜 诇注谞讬谉 注讚讜转. 讗诪专 专' 转谞讞讜诐 讗诪专 专' 讟讘诇讗 讗诪专 专' 讘专讜谞讗 讗诪专 专讘: 讛诇讻讛 讻砖讬讟转 专' 讬讛讜讚讛. 讜讗讬诇讜 专讘讗 讗诪专 讘砖诐 专讘 谞讞诪谉: 讗讬谉 讛诇讻讛 讻砖讬讟转 专' 讬讛讜讚讛. 讜讻谉 讗诪专 专讘讛 讘专 讘专 讞谞讛 讘砖诐 专' 讬讜讞谞谉: 讗讬谉 讛诇讻讛 讻砖讬讟转 专' 讬讛讜讚讛.


讗讬讻讗 讚诪转谞讬 诇讛 诇讛讗 [讬砖 砖砖讜谞讬诐 讗讜转讛, 讗转 讛砖诪讜注讛 讛讝讜] 砖讗诪专 专讘讛 讘专 讘专 讞谞讛, 讗讛讗 [注诇 讚讘专 讝讛] 砖砖谞讬谞讜: 讗转 讝讜 讚专砖 专' 讬讜住讬 讛讙诇讬诇讬, 谞讗诪专: "讜讘讗转 讗诇 讛讻讛谞讬诐 讛诇讜讬诐 讜讗诇 讛砖驻讟 讗砖专 讬讛讬讛 讘讬诪讬诐 讛讛诐" (讚讘专讬诐 讬讝, 讟), 讜讻讬 转注诇讛 注诇 讚注转讱 砖讗讚诐 讛讜诇讱 讗爪诇 砖讜驻讟 砖诇讗 讛讬讛 讘讬诪讬讜? 讜讗诐 讻谉 诪讛 注谞讬讬谞讜 砖诇 "讗砖专 讬讛讬讛 讘讬诪讬诐 讛讛诐"? 讗诇讗 讛讻讜讜谞讛: 讝讛 砖讛讬讛 拽专讜讘 注诇 讬讚讬 谞讬砖讜讗讬谉 讜谞转专讞拽, 砖注讻砖讬讜 讘讬诪讬诐 讛讛诐 砖讛讜讗 讘讗 讗诇讬讜 讬讻讜诇 讛讜讗 诇讛讬讜转 谞讬讚讜谉 讘驻谞讬讜, 讜诇讗 拽讜讚诐 诇讻谉.


 讜注诇 讻讱 讗诪专 专讘讛 讘专 讘专 讞谞讛 讗诪专 专' 讬讜讞谞谉: 讛诇讻讛 讻砖讬讟转 专' 讬讜住讬 讛讙诇讬诇讬. 讻诇讜诪专, 讗讜转讜 转讜讻谉 讛诇讻转讬 (砖拽专讜讘 砖谞转专讞拽 讻砖专) 谞讗诪专 讘砖注转讜 讘讛拽砖专 讗讞专.


诪住讜驻专: 讘谞讬 讞诪讜讛 [讘谞讬 讞诪讬讜] 砖诇 诪专 注讜拽讘讗

